《谢王君赠药》
清代·郑国藩

人生贵习勤，饱食岂为福。检摄偶然疏，六气恣相逐。

结轖肠百转，轻车走鹿鹿。有如牛鸣窌，怒风号寒谷。

海眼注狂澜，匡庐泻秋瀑。和缓抽手视，弄人造化酷。

王君悯我瘁，持赠药半菽。未达强试尝，瞑眩收效速。

戾气汨天和，干戈争蛮触。水火正深热，生机日以蹙。

安得医国手，一解万民毒。

作者简介：郑国藩（一八五七—一九三七），字晓屏，号似园老人。潮州人。清光绪年间拔贡。曾执教于汕头岭东同文学堂、潮州金山书院，民国七年（一九一八）出任广东省立金山中学代理校长。有《似园文存》三册。郑国藩诗，以民国二十四年（一九三五）其学生杨世泽、蔡丹铭所辑《似园文存》中《似园老人佚存诗稿汇钞》为底本。